ટીવી-સિરિયલ ‘ક્યોંકિ... સાસ ભી કભી બહૂ થી’માં ‘અરરરર...’ના કાઠિયાવાડી લહેકાથી દેશભરમાં પૉપ્યુલર થઈ ગયેલાં હિન્દી-ગુજરાતી સિરિયલ, ફિલ્મ અને થિયેટર એમ એન્ટરટેઇનમેન્ટનાં ત્રણેત્રણ ફીલ્ડ સાથે સંકળાયેલાં ગુજરાતી ઍક્ટ્રેસ કેતકી દવેનો આજે બર્થ-ડે છે. આમ તો અત્યારે કેતકી દવે પોતાની બે સિરિયલ ‘મહાકુંભ’ અને ‘૧૭૬૦ સાસુમા’ અને એક અનટાઇટલ્ડ ફિલ્મના શૂટિંગમાં ગળાડૂબ છે; એમ છતાં આજે તેઓ બર્થ-ડે માટે રજા રાખશે, આખો દિવસ ફૅમિલી સાથે રહેશે અને બેથી ત્રણ કેકનું કટિંગ કરશે. કેતકી દવે કહે છે, ‘બર્થ-ડે એટલે કેક-કટિંગ એવું મારા મનમાં નાનપણથી જ ઠસી ગયું છે જે હજી પણ ગયું નથી. બર્થ-ડે હોય એટલે કેક કાપવાની, કાપવાની અને કાપવાની જ.’કેતકી દવેની દીકરી રિદ્ધિનાં હજી ચાર મહિના પહેલાં જ લગ્ન થયાં, એટલે એ દૃષ્ટિએ તેઓ સાસુમા પણ બની ગયાં છે, પણ એમ છતાં કેતકી દવેના મનમાં રહેલું પેલું કેક-કટિંગ અને બર્થ-ડેનું કૉમ્બિનેશન અકબંધ રહ્યું છે.